b'\n_START_ARTICLE_\nTankki t\xc3\xa4yteen\n_START_SECTION_\nHenkil\xc3\xb6hahmot\n_START_PARAGRAPH_\nSarjan keskipiste on Emilia ja Sulo Vil\xc3\xa9nin (Sylvi Salonen ja Tauno Karvonen) huoltoasema, jossa ei juuri k\xc3\xa4y asiakkaita, koska uudelta ohikulkutielt\xc3\xa4 ei en\xc3\xa4\xc3\xa4 ole p\xc3\xa4\xc3\xa4sy\xc3\xa4 huoltamolle. Sulo Vil\xc3\xa9nin vakiovastaus huoltamon ja monen muunkin hiukan ep\xc3\xa4onnistuneen ostoksen suhteen on aina \xe2\x80\x9dkun sai niin halvalla\xe2\x80\x9d, t\xc3\xa4m\xc3\xa4 on my\xc3\xb6s v\xc3\xa4h\xc3\xa4n tarttunut Sulon poikaan Juhanaan._NEWLINE_Vil\xc3\xa9nien aikamiespoika Juhana (Ilmari Saarelainen), niin ik\xc3\xa4\xc3\xa4n naimaton baariapulainen Ulla (Tuire Salenius), rovasti (Erkki Siltola) ja kantavieras, kyl\xc3\xa4poliisi Artturi Reinikainen (Tenho Saur\xc3\xa9n) kuuluvat sarjan keskeisiin hahmoihin. Konstaapeli Reinikainen oli niin suosittu, ett\xc3\xa4 sai my\xc3\xb6hemmin oman nimikkosarjansakin Reinikainen. T\xc3\xa4m\xc3\xa4 oli suomalaisen television ensimm\xc3\xa4isi\xc3\xa4 spin-off-sarjoja._NEWLINE_Sarjan k\xc3\xa4sikirjoittivat Neil Hardwick ja Jussi Tuominen. Sarjan ohjasi Esko Leimu yhdess\xc3\xa4 Neil Hardwickin kanssa. Tuominen on luonnehtinut Juhana Vil\xc3\xa9ni\xc3\xa4 h\xc3\xa4nen ja Hardwickin yhteiseksi alter egoksi.\n_START_SECTION_\nSijainti\n_START_PARAGRAPH_\nSarjan ulkokuvissa esiintyv\xc3\xa4 huoltamo oli 1980-luvun lopulla purettu Kesoil-huoltoasema, joka sijaitsi Yl\xc3\xb6j\xc3\xa4rven keskustassa Vaasan- ja Kuruntien risteyksen l\xc3\xa4nsipuolella noin 100\xc2\xa0metri\xc3\xa4 Kuruntien sillasta Vaasaan p\xc3\xa4in. Sarjan kuvausten aikana huoltamon baariosassa asui romaniperhe, jonka hevostallina oli korjaamopuoli. Paikalle on nykyisin rakenteilla kerrostaloasutusta. Huoltamo oli valmistunut vuonna 1960 Tampereen ja Porin seuduilla toimineelle Autori-huoltoasemaketjulle ja siirtynyt Kesoilin v\xc3\xa4reihin vuonna 1964.\n_START_SECTION_\nEsitykset\n_START_PARAGRAPH_\nViimeisin uusinta esitettiin kes\xc3\xa4ll\xc3\xa4 2011 TV2:lla, jolloin sarjasta esitettiin leikattua versiota. Sarjasta esitettiin Orimattilan paikallisessa kes\xc3\xa4teatterissa jaksoista 1\xe2\x80\x936 koottu teatteriversio, jonka ensi-ilta oli 4.\xc2\xa0hein\xc3\xa4kuuta 2008. My\xc3\xb6s Kauhajokinen Teatteri Kajo esitti kesin\xc3\xa4 2009 ja 2010 ensimm\xc3\xa4ist\xc3\xa4 tuotantokautta musiikilla h\xc3\xb6ystettyn\xc3\xa4 ja vuonna 2012 toisen tuotantokauden. Teatteri Eurooppa Nelj\xc3\xa4n tekem\xc3\xa4 musiikkiteatteriversio sai ensi-iltansa Sappeen kes\xc3\xa4teatterissa 15. kes\xc3\xa4kuuta 2011.'